Bok en oudskolespeler maak skande in EngelandAshley Johnson – geskors. (Foto: YouTube) ʼn Springbok en ʼn gewese KwaZulu-Natalse skolespeler het ʼn opkikkerskande oor Engelse rugby gebring. Ashley Johnson (31) en Brandon Staples (20) is in onverwante voorvalle aan die gebruik van verbode middels skuldig bevind. Luidens berigte is Staples, wat flank vir die tweedeligaklub Yorkshire Carnegie speel, die eerste opkikkerverwante skorsing sedert 2011 in Engelse rugby. Hy is vir vier jaar geskors nadat hy in Augustus verlede jaar positief vir die gebruik van die middels dehidrochlorometiel-testosteroon, metandienoon en stanosolol getoets het. Dit is dieselfde drie middels waarvoor die naelloper Ben Johnson sy Wêreldtitel (1987) en Olimpiese goue medalje vir die 100 m (1988) moes teruggee, en twee wêreldrekords moes inboet. Staples, wat KZN ʼn paar jaar gelede by die o.13- en o.16-skoleweke verteenwoordig het, het teen sy skuldigbevinding geappelleer, maar dit is van die hand gewys. ♦ Johnson, wat in 2011 in drie toetse vir Suid-Afrika gespeel het, is deur die Engelse Rugbyunie (RFU) geskors nadat hy op 7 Februarie positief vir ʼn verbode middel, blykbaar ʼn diuretikum, getoets het. Dié soort middel werk gewigsverlies in die hand, maar word dikwels as maskeermiddel aangewend om die gebruik van ander verbode middels te verdoesel. Die bron word glo nog nagespeur, en na verneem word, werk sowel Johnson as sy klub, Wasps, saam in die ondersoek. Die gewese Bok- en Cheetahs-losvoorspeler het sedert hy in 2012 by Wasps aangesluit het met groot sukses na haker verskuif, en die klub al verskeie kere aangevoer.